Amor gesels oor 7de Laan | SARIE
Amor in 2011 vir SARIE se Julie-uitgawe FOTO Leana Clunies-Ross
"Hier staan ek weer". Dít is die titel van Amor Vittone se enkelsnit wat in Oktober op iTunes bekend gestel gaan word. Heel gepas, sou mense dink, want Amor staan op, sy gaan aan. Met elke terugslag lyk dit of sy twee treë vorentoe gee. En kan jy glo, nou gaan sy in 7de Laan speel. Nie 'n gasrol as haarself nie; 'n behoorlike rol waarvoor sy 'n oudisie gedoen het.
"Ek het 'n oproep gekry en is gevra vir 'n oudisie. My dogter (Kylie, 10) het dit op video opgeneem, sommer in die kombuis. Toe kry ek verlede week 'n tweede call back en teen die Vrydag het ek gehoor ek het die rol. Dinge gebeur met 'n doel. Dié maand was my besprekings min, net besprekings vir vier motiveringspraatjies. Maar nou weet ek hoekom die maand se besprekings so stil was."
Amor is waarskynlik een van die bekendste mense in Suid-Afrika. Nie net as sangeres nie, maar ook as TV-aanbieder. Afrikaanse mense ken haar goed. As jy in ag neem dat sy die eerste aanbieder was van Road2Riches, die lotery-program destyds op SABC2, maak dit sin dat sy bekend is onder 'n breë demografie in Suid-Afrika. Sy was toe al op SARIE se voorblad. Vandag bied sy Skoonma se Tong aan op die TV-kanaal Via aan. Die program is reeds in sy vyfde seisoen en is een van die kanaal se gewildste programme. Sy was ook al radio-aanbieder op Jakaranda FM. En sy was die vrou van 'n Springbok-rugbylegende.
Getrou aan haarself, hou sy aan om haar talente te ontgin. Want nou kan sy ook sepie-ster op haar CV sit. Gister was haar eerste dag op die 7de Laan-stel en haar eerste toneel as Zelda was vir haar 'n ervaring. Zelda, 'n karakter van die verkeerde kant van die treinspoor, gaan vir n maand lank dinge opkikker.
"Ek was baie nervous. Dit is die eerste keer dat ek sepiewerk doen. Hulle het aanvaar ek weet wat ek doen. Jy moet jou woorde ken, voorbereid wees, jou karakter leer ken. Julle moet bond. Jy moet die stel leer ken. Dit maak nie saak hoeveel keer ek al voor die TV-kameras was nie, dit is intimiderend. Daar is 'n crew en almal kyk vir jou. Ek is deur 'n woeste tyd. Dit het my sterk gemaak. Ek voel daai emosie en bring dit na die karakter."
Amor in 2011 vir SARIE se Julie-uitgawe
En natuurlik lyk dit of sy dit reggekry het "Hulle is tevrede met wat hulle gesien het."
Die dae begin vroeg, 7-uur, en hou aan tot 5-uur, soms tot 8-uur saans. "Ek het nuwe respek vir akteurs. Want hulle werk begin vanaand as hulle huis toe gaan. Hulle moet voorberei, vir die volgende dag se shoot."
Amor, 'n enkelma van Jordan (12) en Kylie, het 'n sterk ondersteuningsnetwerk. Haar ouers help waar hulle kan, en so ook haar vriendinne.
"Jy moenie jouself over commit nie. Of my kinders geëet het, veilig is, gelukkig is – dít is my prioriteit. Alles wat ek doen, doen ek vir hulle. Hulle bly my nommer een. It makes me happy and I feel happy."
"En weet jy wat is my motto? Waardeer dit wat jy het. Sê dankie vir die blessings. Dan kom nog blessings. Ek raak nou spiritual. Dít is die tipe goed wat ek vir mense deur my motiveringspraatjies leer. Maar ek glo dit. Raak ontslae van negatiewe mense in jou lewe. En love what you do. Ek sal nooit 'n 9 to 5 job kan doen nie. Ek raak so moeg as ek stilsit. En computers crash as ek naby kom."
Sy sing en dans en tree steeds op. En is ook opgewonde oor die nuwe liedjie wat Oktober beskikbaar sal wees. " 'Hier staan ek weer' is amazing. Dis 'n dansliedjie. Dis somer en mense wil dans."
Amor se eerste episode in 7de Laan word 29 November uitgesaai. Sy laat dinge gebeur. Jy kan haar net nie ignoreer nie.